ЗэгурыIуэныгъэм Iэ щIадз
КъБР-м Лэжьыгъэмрэ социальнэ дэIэпыкъуныгъэмкIэ и министерствэм и актовэ пэшым щекIуэкIащ Афганистаным щызэуахэм я зэгухьэныгъэм и Къэбэрдей-Балъ-къэр къудамэм и правленэм и зэIущIэ. Абы щытепсэлъыхьащ къызэднэкIа илъэсым кърикIуахэмрэ, 2020 гъэм къапэщыт къалэныщIэхэмрэ.
Урысей гвардием и управленэу КъБР-м щыIэмрэ Афганистаным щызэуахэм я зэгухьэныгъэм и Къэбэрдей-Балъкъэр щIыналъэ къудамэм и управленэмрэ зэрызэдэлэжьэнум теу-хуа зэгурыIуэныгъэ зэIущIэм Iэ щыщIадзащ Управленэм и унафэщI полицэм и полковник Васильев Сергей-рэ КъБР-м и Парламентым и депутат Тхьэгъэлэдж Тимуррэ.
— Дэ куэд щIауэ дызэпыщIащ. Урысей гвардием и IэщIагъэлIхэр жыджэру хэтщ едгъэкIуэкI Iуэхухэм, икIи ди зэхущытыкIэр официальнэу щIэдгъэбыдэну дызэгурыIуащ. ТхузэфIэкI къэдгъэнэнукъым ди зэдэлэжьэныгъэм сэбэп кърикIуэн папщIэ,- жиIащ Афганистаным щызэуахэм я зэгухьэныгъэм и Къэбэрдей-Балъкъэр щIыналъэ къудамэм и правленэм и унафэщI Тхьэгъэлэдж Тимур.
— Дэ хэлъхьэныгъэ хуэтщIынущ я интернационал къалэныр ягъэзащIэу хэкIуэдахэм я фэеплъыр мыкIуэдыжыну къэнэным, зэрыхъукIэ дадэIэпыкъунущ Афганистаным и ветеранхэмрэ абыхэм я унагъуэхэмрэ, — къыхигъэщащ зэгурыIуэныгъэм Iэ щIадза иужькIэ Васильев Сергей.
2019 юбилей илъэсым, советыдзэхэр Афганистаным къызэрырашыжрэ илъэс 30 щрикъуам, Афганистаным щызэуахэм я зэгухьэныгъэм и щIыналъэ къудамэм иригъэкIуэкIа Iуэхухэм щытепсэлъыхьым, Тхьэгъэлэдж Тимур къыхигъэщащ республикэм и Iэтащхьэ КIуэкIуэ Казбек къадэIэпыкъуу Налшык и Дэшхуей хадэм ит афган лIыхъужьхэм я фэеплъым теплъэ екIу зэрыратар.
Республикэм и «афганец» псоми папщIэ ирагъэщIри юбилей медалхэр иратащ цIыху 920-м. Ткаченкэ А. и цIэр зезыхьэ музейм гъэлъэгъуэныгъэ щекIуэкIащ, республикэм и районхэм щыIэ фэеплъхэр зыхуей хуагъэзащ, райониплIым афган лIыхъужьхэм я фэеплъ щагъэуващ.
— Юбилей илъэсым пщIэншэу «Кърым» санаторэм зыщагъэпсэхуну Iэмал ягъуэтащ Афганистаным и ветеран 16-м. НобэкIэ афганец 27-м фэтэрхэр иратащ, иджыри унагъуэ 23-м ахэр къалъысын хуейщ. Дэтхэнэ жылагъуэ зэгухьэныгъэми хуэдэу, ветеранхэм медицинэ дэIэпыкъуныгъэкIэ, мылъкукIэ защIыдогъакъуэ,- жиIащ Тхьэгъэлэдж Тимур.
Къыхэдгъэщынщи, республикэм и унафэщIхэм лIыхъужьхэм хуагъадэу пщIэ хуащI зауэлIинтернационалистхэм. Ар я фIыщIэщ КъБР-м и япэ Президенту щыта КIуэкIуэ Валерийрэ Афганистаным щыIахэм 1996 гъэм къызэрагъэпэща советымрэ.
ЗэIущIэм Iуэху гуапэкIэ пащэщ. Абы кърагъэблэгъа бзылъхугъэхэм гъатхэпэм и 8-м ягъэлъапIэ ЦIыхубзхэм я дунейпсо махуэмкIэ ехъуэхъуащ Васильев Сергейрэ Тхьэгъэлэдж Тимуррэ. КъыкIэлъыкIуэу афган зауэм хэтахэм закъыщIэзыгъакъуэ, ягъэува къалэнхэр пхыгъэкIынымкIэ, Iуэхухэр ирагъэкIуэкIынымкIэ къадэIэпыкъу Къэбэрдей-Балъкъэрым и министерствэхэмрэ ведомствэхэмрэ, IуэхущIапIэхэм, я лэжьыгъэр цIыхухэм я деж нэзыхьэс цIыхубэ хъыбарегъащIэ IэнатIэхэм я лэжьакIуэхэм тыгъэ хуащIащ юбилей медалхэр, Афган за-уэм и ветеранхэм я республикэ советым и щIыхь, фIыщIэ тхылъхэр.
«Ветеран зэщIэхъееныгъэм зэрыдэIэпыкъумрэ зэрызащIигъакъуэмрэ папщIэ» медалыр иратащ «Адыгэ псалъэ» газетым хабзэхъумэ IэнатIэхэм ядэлэжьэнымкIэ и къудамэм и редактор Уэрдокъуэ Женя, «Заман» газетым и къудамэм и редактор Тикаевэ ФатIимэ, «РИА-КБР» хъыбарегъащIэ агентствэм и корреспондент Верниковская Юлие.
Советым и щIыхь тхылъыр зыхуагъэфэщахэм ящыщщ Налшык къа- лэ администрацэм ФизкультурэмкIэ, спортымрэ щIалэгъуалэ IуэхухэмкIэ и управленэм и унафэщIым и къуэдзэ Дол Оксанэ, КъБР-м Лэжьыгъэмрэ социальнэ дэIэпыкъуныгъэмкIэ и министерствэм и IэщIагъэлI пэрыт Къаскъул Дианэ. ФIыщIэ тхылъхэр зратахэм яхэтщ Кэнжэ къуажэм ЩэнхабзэмкIэ и унэм и унафэщI Мамий Нафисэтрэ «ГТРК Кабардино-Балкария» ВГТРК-м и шеф-редактор Сурженкэ Людмилэрэ.
ЗэIущIэ гуапэм и кIэухыу фэеплъ сурэтхэр зытрагъэхащ.
УАРДЭ Жантинэ.
